Et yderst ønskværdigt scenarie for Aab-fans udspillede sig i aftes på vestegnen. Her vandt AaB over Brøndby I.F - og selv om det 'kun' var i eSuperligaen, så har det helt sikkert glædet mange nordjyske fodboldfans. Der skulle et dramatisk opgør med en straffesparksredning i sidste sekund til mellem de to rivaler ved eSuperliga Finals på Brøndby I.F.s hjemmebane, før AaB kunne sikre sig en samlet 3-2 sejr. Det skriver AaB på sin hjemmeside. Kampen var AaBs allerførste nogensinde ved eSuperliga Finals. Den overraskende sejr stod Mads Skibsted og Jacob Kragelund for. Mads Skibsted er i øvrigt ligaens yndste spiller. Inden kampen var troen på holdets evner da også store - her sagde AaB’s spillende eSuperligatræner Jacob Kragelund: - Selvom vi ikke er forhåndsfavoritter, går vi efter at vinde. Vi kommer ind til Finals med stort momentum som ubesejret igennem de seneste seks runder. Vi har stor tiltro til vores egne evner, og vi har vist i grundspillet, at vi kan besejre nogle af ligaens bedste hold. Det så vi blandt andet på grundspillets sidste dag, hvor vi slog både FC København og Lyngby Boldklub, sagde han. Som spillende træner har Jacob Kragelund i denne sæson valgt at rotere meget på holdet. Så mens Mads Skibsted har spillet 13 ud af 14 grundspilskampe samt playoffkampen i fredags, har Oliver Ledet, Daniel “Shoppen” Mogensen og Jacob Kragelund fordelt de øvrige kampe ligeligt i mellem sig. Semifinalerne spilles på torsdag. Her skal AaB møde OB, mens Lyngby Boldklub og Vejle Boldklub mødes i det andet semifinaleopgør. Finaledagen til eSuperliga Finals kan ses på TV3 Max og Viaplay på torsdag klokken 18.

Opsummering:
AaB vandt sin debutkamp i eSuperliga Finals og har dermed sikret sig en plads i semifinalerne på torsdag.